Dit het so gereën dat hulle nie op hul perde kon ry nie, maar hulle moes lei. In die verte het hulle naderhand twee liggies so entjie uitmekaar gesien.
Terwyl die burgers naby gewag het, het Brand, menende dat die mense goedgesind was, by een van die huise aangeklop om te verneem of hulle nie die nag op die ruim stoep teen die reën kon skuil en oornag nie.
In die huis was 'n groot vuurherd wat gebrand het en daar was hope hout langsaan en ook op die stoep. Die burgers het hul klere uitgetrek om dit voor die vuur droog te maak en sommer so kaal in die huis rondgeloop, elkeen op soek na 'n slaapplekkie.
Dit is toe oupa Dirk 'n kamerdeur oopstoot (wat geblyk het die hoofslaapkamer te wees) dat hy die lywige Brand kaal op 'n dubbelbed op 'n bulsak sien lê het. Die bulsak het so half om hom gevou. Die veldkornet het oupa Dirk met 'n glimlag aangekyk en hom genooi om op 'n enkelbed wat ook in die kamer was, te kom rus.